Slovenská astronomická spoločnosť pri SAV

Globe at Night - október
2021-09-27 - 2021-10-06 | Slovenská republika
Svetelné znečistenie je vážnym celosvetovým problémom dnešnej civilizácie.
Medzinárodný projekt Globe at Night sa snaží zvýšiť povedomie o dôsledkoch nadmerného nočného svietenia, tzv. svetelného znečistenia. Projekt spája ľudí zo 180 krajín vo vedeckej kampani, ktorej cieľom je meranie úrovne svetelného znečistenia na našej planéte. Vedci vďaka desiatkam tisícom pozorovaní z celého sveta môžu sledovať, ako sa jeho úroveň v priebehu rokov mení.
Ak sa chcete pridať, je to naozaj jednoduché. Stačí sa po západe Slnka, keď už je dostatočná tma (astronomická noc) v určených termínoch, pozrieť na oblohu, nájsť vytipované súhvezdia a porovnať skutočnú oblohu s mapkami. Po odoslaní môžete svoje pozorovania porovnať s tisíckami ďalších z celého sveta. Porovnaním pozorovaní z centra mesta a jeho okraja, či vidieku sa sami môžete presvedčiť o úrovni svetelného znečistenia v týchto miestach.
Viac informácií nájdete na stránke projektu: http://globeatnight.svetelneznecistenie.sk/.

Európska noc výskumníkov
2021-09-24 | Slovenská republika
Hlavný organizátor podujatia, Slovenská organizácia pre výskumné a vývojové aktivity, v spolupráci so Slovenskou akadémiou vied, portálom EurActiv.sk a Centrom vedecko-technických informácií SR, opäť pripravia bohatý a maximálne pestrý program, ktorý osloví všetky vekové kategórie a záujmové skupiny. Špeciálnou cieľovou skupinou projektu sú deti v školskom veku, pričom dôraz je kladený predovšetkým na zvýšenie ich záujmu o štúdium prírodných vied a technických smerov na vysokých školách.
Mottom 15. ročníka Európskej noci výskumníkov bude „Vyskúšaj to! Je to veda.“, ktorým organizátori chcú návštevníkov a najmä mladých ľudí podnietiť k aktivite a zážitkovému vzdelávaniu. Prostredníctvom pokusov a interaktívnych ukážok chcú návštevníkom ukázať, že za všetkými javmi okolo nás a dejmi v prírode sú vedecké vysvetlenia a princípy. Cieľom festivalu je podnietiť mladých ľudí aj širokú verejnosť k tomu, aby si jednoduché pokusy vyskúšali aj doma a ich prostredníctvom lepšie spoznali vedu a ľudí, ktorí za ňou stoja. Hlavná téma bude reflektovať aj aktivitu Vedecký kuriér, v rámci ktorej budú organizátori distribuovať sety s pokusmi pre žiakov na školy po celom Slovensku. Okrem toho, chcú touto témou poukázať aj na potrebu verifikovania teoretických poznatkov a kritického a kreatívneho myslenia, ktoré sú potrebné vo všetkých oblastiach vzdelávania.
Festival vedy Európska noc výskumníkov je projekt finančne podporovaný rámcovým programom Európskej komisie na podporu výskumu, vývoja a inovácií – Horizon 2020, v časti – Marie Skłodowska-Curie actions pod číslom 101036038. Európska noc výskumníkov vznikla z iniciatívy Európskej komisie a je paralelne organizovaná v 30 štátoch Európy.
Z programu:
Šimon Mackovjak (Ústav experimentálnej fyziky SAV) – Ako by mohol fungovať kozmický strážca
24. 08. 2021 17:00, webinár
Naša Zem je ten najvzácnejší vesmírny objekt. Preto je potrebné ju neustále chrániť pred možnými hrozbami. Ako by mohol fungovať ‚Kozmický strážca‘, ktorý by nepretržite sledoval, čo sa deje v blízkom vesmíre a upozorňoval nás na blížiace sa nebezpečenstvo? Určite by mal vesmíru dobre rozumieť, aby nevyvolal falošný poplach. Určite by mal využívať umelú inteligenciu, aby sa vedel rozhodovať rýchlo pomocou veľkého množstva dát. A určite … ale to si už povieme priamo na webinári.

Bezovec 2021 - Konferencia mladých astronómov
2021-09-10 17:00 - 2021-09-12 12:00 (Europe/Bratislava) | Penzión Bezovec, Nová Lehota 228, Modrová, 916 35, Slovenská republika
Konferencie o úspechoch stelárnej astronómie patria k popredným akciám, ktoré každoročne organizuje Slovenská astronomická spoločnosť pri SAV a Hvezdáreň a planetárium M. R. Štefánika v Hlohovci. Tieto stretnutia tradične umožňovali výmenu skúseností medzi profesionálnymi astronómami a záujemcami o pozorovanie premenných hviezd, ako aj ďalšie oblasti astrofyziky z radov študentov, mládeže aktívne pracujúcej v astronomických krúžkoch a tiež pracovníkov hvezdární a planetárií z celého Slovenska.
Tohto roku sa malo stretnutie astronómov na Bezovci konať začiatkom júna 2021. Organizovanie takýchto podujatí však stále výrazne ovplyvňuje celosvetové šírenie sa koronavírusovej infekcie COVID-19. Keďže je ťažké predpokladať, ako sa situácia na Slovensku, ako aj vo svete bude, vyvíjať, usúdili sme, že začiatok júna je príliš skorý termín pre organizovanie prezenčného stretnutia. Vzhľadom na vyše päťdesiatročnú tradíciu konferencií na Bezovci sme sa rozhodli nezrušiť tohtoročnú konferenciu úplne, len ju posunúť na jeseň 2021 s nádejou, že v tom čase situácia už bude priaznivá aj pre takéto osobné stretnutia, keďže ich cieľom je spájať hlavne mladú astronomickú komunitu na Slovensku.
Tradičná bezovecká konferencia sa bude v tomto roku konať v dňoch 10. – 12. septembra 2021 v priestoroch Penziónu Bezovec. Na jeho príprave sa budú podieľať aj Prírodovedecká fakulta Univerzity P. J. Šafárika v Košiciach a Fakulta matematiky, fyziky a informatiky Univerzity Komenského v Bratislave.
Hlavnou témou tohtoročnej konferencie bude prezentácia vedecko-výskumnej činnosti mladých astronómov v rôznych oblastiach výskumu vesmíru. Na konferenciu sú pozvaní predovšetkým študenti všetkých stupňov vysokoškolského štúdia, aby predstavili výsledky ich výskumu dosiahnuté nielen počas prípravy ich záverečných prác. Okrem prezentácií môžu účastníci zároveň spoločne diskutovať o možnostiach vzájomnej spolupráce v oblasti astronomického výskumu na Slovensku.
Príspevky môžu byť prezentované formou prehľadových prednášok, konferenčných prednášok, krátkych oznámení, výstav, posterov a prezentačných stojanov typu roll-up. Konferenčným jazykom je slovenčina, čeština a angličtina, no pre prípravu prezentácií a posterov je doporučený anglický jazyk.
Prihlasovací formulár, ako aj ďalšie informácie je možné nájsť na stránke konferencie.
Tešíme sa na Vašu účasť.

Globe at Night - september
2021-08-29 - 2021-09-07 | Slovenská republika

Stretnutia pod hviezdami
2021-08-09 13:00 - 2021-08-12 15:00 | Hvezdáreň Roztoky, Roztoky, 090 11, Slovenská republika

Meteorická expedícia pre mládež Mníšek 2021
2021-08-03 - 2021-08-16 | Mníšek nad Hnilcom, Mníšek nad Hnilcom, 055 64, Slovenská republika
Pozorovateľské expedície, ktoré organizujú členovia Slovenskej astronomickej spoločnosti pri SAV v spolupráci s Centrom voľného času v Košiciach a Prírodovedeckou fakultou Univerzity P. J. Šafárika v Košiciach majú dlhoročnú tradíciu, v roku 2021 sa bude konať už 20. expedícia v Mníšku nad Hnilcom. Expedícia je určená hlavne pre mladých pozorovateľov nočnej oblohy z radov astronomických krúžkov a klubov Centra voľného času v Košiciach, ako aj študentov odboru Astrofyzika na Prírodovedeckej fakulte Univerzity P. J. Šafárika v Košiciach. Cestu na expedície si však radi nájdu aj mnohí bývalí krúžkari, či študenti, ako aj ďalší nadšenci pre astronomické pozorovania a prírodu.
Hlavnou náplňou expedície bude už tradične pozorovanie meteorického roja Perzeidy a astrofotografia. Ak to únava po celonočnom pozorovaní či počasie dovolí, denný program spestria vychádzky do prírody alebo odborné prednášky na aktuálne témy astrofyzikálneho výskumu. Voľný čas účastníci môžu tráviť športovými alebo spoločenskými hrami. Čakanie na astronomickú noc spríjemní táborák, ktorý občas „navštívi“ meteorarský boh Zázel, aby pasoval nových účastníkov a dal im ich expedičné prezývky.

Variable 2021
2021-07-31 - 2021-08-08
Organizátor: Vihorlatská hvezdáreň Humenné
V spolupráci so: Slovenskou ústrednou hvezdáreňou v Hurbanove, Sekciou premenných hviezd a exoplanét SAS pri SAV a SZA, Prírodovedeckou fakultou UPJŠ v Košiciach, Neinvestičným fondom Teleskop
Cieľ: Krátky kurz observačných a spracovateľských metód používaných pri výskume premenných hviezd.
Termín: 31.7.2021 – 08.8.2021
Miesto: Astronomické observatórium na Kolonickom sedle, okres Snina, Slovensko
Stravovanie: 4 jedlá denne: raňajky, obed, večera, nočera
Ubytovanie: Je zabezpečené v ubytovacom zariadení Planetária na Kolonickom sedle.
Účastnícky poplatok: 100 Euro. Bude potrebné uhradiť pri príchode na astrostáž. Členom SAS pri SAV a SZA sa odporúča požiadať svoje pobočky a miestne organizácie o aspoň čiastočnú úhradu nákladov.
Zraz účastníkov: 31.7.2021 (sobota), AO na Kolonickom Sedle o 15:00
Registrácia: Odpoveďou na pozývací e-mail najneskôr do 16.7.2021
Otázky: Adresujte P. A. Dubovskému na: var @ kozmos.sk
ÚČASTNÍCI:
Mladí výskumníci, študenti a amatérski astronómovia zaoberajúci sa výskumom premenných hviezd. Očakávajú sa aspoň základné vedomosti z tejto oblasti. Účastníci sú rozdelení do skupín. Každá skupina rieši stanovenú výskumnú úlohu. Na záver astrostáže prezentujú svoje výsledky formou krátkej prezentácie. Organizátori poskytujú observačnú techniku a odborné vedenie. Astrostáž sa stane prvou aktivitou novozaloženej Sekcie premenných hviezd a exoplanét SAS pri SAV a SZA, na ktorej sa jej členovia budú môcť osobne stretnúť. Každý účastník bude musieť splniť podmienky dané aktuálnymi protipandemickými opatreniami.

J. Grygar - Po stopách M. R. Štefánika
2021-07-24 19:00 - 21:00 | Centrum voľného času Domino, Popradská 86, Košice, 04011, Slovenská republika

Pavol Gábor - Vatikánske observatórium včera a dnes
2021-07-16 18:00 - 20:00 | Hvezdáreň a planetárium v Prešove, Dilongova 17, Prešov, 08001, Slovenská republika
Pozn. Pre členov SAS pri SAV a SZA vstup na podujatie zdarma.

Svet po roku 2050
2021-07-01 19:30 - 21:00 | online

Globe at Night - júl
2021-06-30 - 2021-07-09 | Slovenská republika

Medzinárodný deň asteroidov
2021-06-30
V decembri 2016 prijalo Valné zhromaždenie Organizácie Spojených národov rezolúciu A/RES/71/90, ktorou vyhlásilo 30. jún za Medzinárodný deň asteroidov. Cieľom medzinárodného dňa je každoročne si pripomenúť výročie Tunguskej udalosti, ku ktorej došlo v ruskej sibírskej oblasti 30. júna 1908. Cieľom je tiež zvýšiť povedomie širokej verejnosti, no predovšetkým mládeže o nebezpečenstve nárazu asteroidu či kométy do Zeme a informovať verejnosť o krízových opatreniach, ktoré by sa podnikli na globálnej úrovni v prípade reálnej hrozby zrážky vesmírneho objektu so Zemou.

Rozhodnutie Valného zhromaždenia bolo prijaté na základe návrhu Asociácie prieskumníkov vesmíru, ktorý schválil Výbor OSN pre mierové využitie vesmíru (COPUOS).
Viac informácií o programe a o tom, ako je možné zaregistrovať podujatie alebo sa zúčastniť globálnej aktivity je možné nájsť na stránke Dňa asteroidov.

IAU Astrotourism Workshop
2021-06-28 13:30 - 15:45 | online
Dark Sky Tourism: An engine for sustainable socio-economic development
Dark skies are an essential part of the scientific, cultural and natural heritage of humanity. Dark sky areas also offer unique and sustainable tourism experiences, alongside numerous benefits for local communities. In this workshop we will discuss some astro tourism case studies from around the world.
13:30-13:35: Introduction
13:35-14:00: Astrotourism Overview by Steve Pompea
14:00-14:10: Global sustainable tourism by Kumi Kato
14:10-14:20: Global Himalaian Expedition by Sonal Asgotraa
14:20-14:30: Sora Tourism (Japan) by Hidehiko Agata
14:30-14:40: Astrotourism: Research & Practice by Hannah Dalgleish
14:40-14:50: Alqueva Dark Sky Reserve: First Starlight Reserve by Apolónia Rodrigues
14:50-15:00: The Field Guides Association of Southern Africa’s Advanced Astronomy Qualification by Ben Coley
15:00-15:10: The Chilean National Strategy to Astrotourism by Plablo Alvarez
15:10-15:20: Outlook Responsible Tourism Initiative by Soity Banerjee
15:20-15:45: Q&A

Participants can register here: https://www.eventbrite.com/e/iau-astrotourism-workshop-tickets-158444047411For further queries please contact: Pedro Russo (russo@strw.leidenuniv.nl) & Michelle Willebrands (willebrands@strw.leidenuniv.nl)

Čiastočné zatmenie Slnka
2021-06-10 11:00 - 14:00 | Slovenská republika
Dňa 10. júna 2021 nastane prstnencové zatmenie Slnka, ktoré však od nás uvidíme len ako čiastočné. Počas zatmenia bude zdanlivý priemer Mesiaca menší ako Slnko, takže bude blokovať väčšinu slnečného svetla a spôsobí, že Slnko bude vyzerať ako prstenec. Prstencová fáza s veľkosťou 0,94% bude však viditeľná len zo severovýchodnej Kanady, Grónska a ďalekého východu Ruska. Na východe USA, severe Ázie a v Európe bude zatmenie pozorovateľné ako čiastočné.
Oblasť polotieňa zasahuje aj Slovensko a tak po viac ako 6 rokoch budeme môcť pozorovať aj z nášho územia na poludňajšej oblohe čiastočné zatmenie Slnka. Maximálna fáza pre stred Slovenska bude 0,11% zakrytého disku Slnka, v severozápadnej časti Slovenska asi 0,14%. V tom čase bude Slnko mimoriadne vysoko nad obzorom, viac ako 60°.

Časy pre jednotlivé mestá:

začiatok

max. fáza

koniec

% zakrytia

Bratislava

11:55:14

12:41:39

13:28:52

10,7

Trenčín

11:55:45

12:44:43

13:34:30

12,7

Žilina

11:56:54

12:46:46

13:37:20

13,8

Banská Bystrica

11:59:53

12:47:17

13:35:17

11,2

Komárno

12:00:14

12:43:37

13:27:42

8,6

Poprad

12:02:22

12:50:24

13:38:49

11,5

Košice

12:06:52

12:52:30

13:38:21

10,1

Michalovce

12:09:03

12:54:17

13:39:39

9,4

Upozornenie:
Pri pozorovaní Slnka je dôležitá ochrana zraku. Pri priamom pohľade na Slnko hrozí poškodenie zraku. Na pozorovanie Slnka používajte len bezpečné pomôcky (zváračský filter s vysokým číslom, špeciálne okuliare či filtre na pozorovanie Slnka, napr. vizuálna fólia Astrobaader). V krajnom prípade sa na krátkodobé pozorovanie dá použiť magnetický kotúč z diskety alebo čierna časť fotografického filmu. Určite nepoužívajte klasické slnečné okuliare či iné fólie.
Pri priamom pozorovaní triédrom alebo ďalekohľadom je potrebné filter umiestniť pred objektív. Nikdy filter nevkladajme do blízkosti okuláru, hrozí jeho poškodenie. Najlepším a najbezpečnejším spôsobom pozorovania je jednoznačne projekcia.
Stanislav Kaniansky, Rudolf Gális SAS pri SAV

Globe at Night - jún
2021-06-01 - 2021-06-10 | Slovenská republika

Významné výročia v nepilotovanej kozmonautike v roku 2021
2021-05-20 19:00 - 20:00 | online
V roku 2021 si pripomíname viaceré významné výročia v kozmonautike. Za všetky spomeňme 60. výročie prvého kozmického letu, ktorý uskutočnil Jurij Alexejevič Gagarin 12. apríla 1961. Svoj historický let uskutočnil na palube kozmickej lode Vostok 1. Štartoval o 6. hodine a 7. minúte svetového času z kazašského kozmodrómu Bajkonur, uskutočnil jeden oblet Zeme a po 106 minútach pristál na padáku pri dedine Smelovka v Saratovskej oblasti. Ľudstvu otvoril cestu do kozmického priestoru.
Peter Kaňuk z Centra voľného času v Košiciach si pripravil prednášku ,,Významné výročia v kozmonautike v roku 2021“. V druhej časti sa bude venovať nepilotovanej kozmonautike. Prednáška sa bude konať 20. mája 2021 od 19:00 hod. online, prostredníctvom videokonferenčného systému Univerzity P. J. Šafárika v Košiciach, dostupného cez internetový prehliadač na tejto adrese.
Srdečne všetkých pozývame!

Konferencia venovaná Maximiliánovi Hellovi
2021-05-12 12:00 - 16:00 | online
V minulom roku sme si pripomenuli 300. výročie narodenia Maximiliána Hella, astronóma svetového formátu a rodáka zo Štiavnických Baní. K tomuto výročiu bola pripravovaná dvojdňová konferencia s bohatým kultúrnym programom. Žiaľ, pandémia nás pripravila nielen o túto udalosť. Nakoľko návrat do pôvodného kolobehu našich pracovných aktivít je v nedohľadne, Krajská hvezdáreň a planetárium M. Hella v Žiari nad Hronom a ZŠ s MŠ M. Hella v Štiavnických Baniach v súčinnosti s obcou Štiavnické Bane sa rozhodli konferenciu pripraviť aspoň vo virtuálnom priestore.
Konferencia je určená predovšetkým odbornej verejnosti z radov astronómov, historikov, učiteľov a všetkých tých, ktorí sa zaujímajú o osobnosť Maximiliána Hella. V programe konferencie vystúpia slovenskí prednášajúci ako aj zahraniční (Maďarsko, USA, Nórsko). Konferenčným jazykom bude angličtina. Slovenské príspevky budú tlmočené do angličtiny. Účasť na konferencii je podmienená registráciou, predovšetkým pre tých, ktorí sa chcú zapojiť aktívne do konferencie formou príspevku alebo diskusie.
Priebeh konferencie je možné sledovať na linke: https://youtu.be/TKZrxQYLwqs, prípadne anglickú verziu: https://youtu.be/d2AVtlZK4no.
Srdečne pozývame na virtuálne stretnutie.

Celoslovenské finále Astronomickej olympiády 2021
2021-05-09 14:00 - 20:00
Pred samotným finále Astronomickej olympiády 2021 prebehne dňa 8. 5. 2021 o 14:00 hod skúška spojenia. Každý študent bude k dispozícii na svojej emailovej adrese, dostane skúšobný príklad, vyrieši ho guľôčkovým perom na liste papiera a jasne napíše aj svoje meno. Tento list papiera odfotí a súbor JPG odošle na adresu ao@ta3.sk Celá táto činnosť by sa mala dať stihnúť za 15 – 20 minút. Do 2 hodín dostane každý študent odpoveď, že skúška prebehla úspešne. Ak ju nedostane, musí kontaktovať organizátorov na ao@ta3.sk, prípadne na hric@ta3.sk.
Finále Astronomickej olympiády prebehne obdobným spôsobom 9. 5. 2021. Všetci zainteresovaní študenti dostanú príklady na svoje emailové adresy o 14:00 hod, riešiť ich budú do 19:00 a do 20:00 budú svoje riešenia posielať obdobne v elektronickej forme ako JPG súbory na ao@ta3.sk, pričom každý dostane odpoveď o úspešnom doručení riešení.
POZOR!
1/ Riešenia treba písať len guľôčkovým perom na listy papiera.
2/ Na každom liste musí byť meno študenta.
3/ Pri zaslaní riešení treba napísať aj počet zaslaných súborov a počet strán.

Globe at Night - máj
2021-05-02 - 2021-05-11 | Slovenská republika

Významné výročia v pilotovanej kozmonautike v roku 2021
2021-04-15 19:00 - 20:00 | online
V roku 2021 si pripomíname viaceré významné výročia v kozmonautike. Za všetky spomeňme 60. výročie prvého kozmického letu, ktorý uskutočnil Jurij Alexejevič Gagarin 12. apríla 1961. Svoj historický let uskutočnil na palube kozmickej lode Vostok 1. Štartoval o 6. hodine a 7. minúte svetového času z kazašského kozmodrómu Bajkonur, uskutočnil jeden oblet Zeme a po 106 minútach pristál na padáku pri dedine Smelovka v Saratovskej oblasti. Ľudstvu otvoril cestu do kozmického priestoru.
Peter Kaňuk z Centra voľného času v Košiciach si pripravil prednášku ,,Významné výročia v kozmonautike v roku 2021“. V prvej časti sa bude venovať pilotovanej kozmonautike. Prednáška sa bude konať 15. apríla 2021 od 19:00 hod. online, prostredníctvom videokonferenčného systému Univerzity P. J. Šafárika v Košiciach, dostupného cez internetový prehliadač na tejto adrese.
Srdečne všetkých pozývame!

Prvý vo vesmíre
2021-04-12 19:00 - 20:00 | online
Celý svet 12. apríla 2021 oslávi 60. výročie historického letu J. A. Gagarina za hranice planéty Zem. Obzrime sa späť na to, čo mu predchádzalo, ako prebiehal, a ako zmenil svet. Gagarin ako zdroj ľudových konšpirácií? Oddeľme spolu fikciu od faktov a spoznajme bližšie dnes už ikonickú postavu sovietskeho programu pilotovaných letov do vesmíru, ako aj prvé kroky ľudstva na jeho ceste ku hviezdam.
Pavol Horňák si pripravil pri príležitosti 60. výročia historického letu J. A. Gagarina prednášku ,,Prvý vo vesmíre“. Prednáška sa bude konať 12. apríla 2021 od 19:00 hod. online, prostredníctvom videokonferenčného systému Univerzity P. J. Šafárika v Košiciach, dostupného cez internetový prehliadač na tejto adrese.
Srdečne všetkých pozývame!

Temná strana svetla
2021-04-08 18:30 - 20:00 | online
Svetelné znečistenie je vážnym celosvetovým problémom dnešnej civilizácie. Svietením do nezmyselných a nepotrebných smerov, zbytočne silným osvetlením človek spôsobil, že tmu je dnes treba hľadať. Svetelné znečistenie negatívne zasahuje do mnohých oblastí nášho života, často bez toho, aby sme si to vôbec uvedomovali. Nadmerné svetlo v noci má negatívne vplyvy na zdravie ľudí, ničí nočné ekosystémy rastlín a živočíchov, je plytvaním financií a prispieva ku klimatickým zmenám. Prichádzame aj o naše prírodné a kultúrne dedičstvo, ktorým je hviezdne nebo nad našimi hlavami. Tma sa stala natoľko ohrozeným druhom, že musia vznikať rezervácie, parky tmavej oblohy, chrániace jej posledné zbytky. Riešenie tohto problému je pritom jednoduché…
Jaroslav Merc z Univerzity P. J. Šafárika v Košiciach a Pavol Rapavý z Hvezdárne v Rimavskej Sobote, členovia Sekcie ochrany pred svetelným znečistením, si pripravili pri príležitosti Medzinárodného týždňa tmavého neba prednášky „Temná strana svetla“ a „Parky tmavej oblohy na Slovensku“. Podujatie sa bude konať 8. apríla 2021 od 18:30 hod. online, prostredníctvom videokonferenčného systému Univerzity P. J. Šafárika v Košiciach, dostupného cez internetový prehliadač na tejto adrese.
Srdečne všetkých pozývame!

Globe at Night - apríl
2021-04-03 - 2021-04-12 | Slovenská republika

Hodina Zeme 2021
2021-03-27 20:30 - 21:30 | Slovenská republika
Hodina Zeme je najväčšou celosvetovou kampaňou zameranou na zvýšenie povedomia verejnosti v oblasti ochrany planéty, klimatických zmien aj svetelného znečistenia. Zhasnutím svetla na 60 minút vytvára symboliku spoločnej zodpovednosti za budúcnosť našej planéty a vyzýva ľudí, aby si uvedomili, že k zlepšeniu môže prispieť každý z nás, vo svojom každodennom živote.
Tradičné podujatia na námestiach miest a obcí v tomto roku kvôli šíreniu pandémie nebudú možné, ale každý z nás sa môže zapojiť z domova, 27. marca od 20:30 do 21:30. Viac informácií je možné nájsť na stránke projektu: http://hodinazeme.svetelneznecistenie.sk/.

Deň hvezdární a planetárií 2021
2021-03-18 19:00 - 20:00 | online
Deň hvezdární a planetárií patrí tradične k najvýznamnejším astronomickým popularizačným podujatiam na Slovensku. Počas tohto dňa slovenské hvezdárne a planetária otvárajú svoje priestory a ponúkajú verejnosti širokú paletu podujatí, od popularizačných prednášok na aktuálne témy astronomického výskumu, cez programy v planetáriu až po pozorovania objektov dennej či nočnej oblohy. V roku 2021 kvôli celosvetovému šíreniu sa koronavírusovej infekcie COVID-19 tento astronomický sviatok oslávime prostredníctvom rôznych online popularizačných aktivít.
Peter Kaňuk z Centra voľného času v Košiciach si pripravil pri príležitosti Dňa hvezdární a planetárií prednášku: ,,Zaujímavé astronomické úkazy v roku 2021“. Prednáška sa bude konať 18. marca 2021 od 19:00 hod. online, prostredníctvom videokonferenčného systému Univerzity P. J. Šafárika v Košiciach, dostupného cez internetový prehliadač na tejto adrese.
Srdečne všetkých pozývame!

Globe at Night - marec
2021-03-05 - 2021-03-14 | Slovenská republika

Ženy a dievčatá v astronómii
2021-02-11 19:00 - 20:00 | online
Organizácia Spojených národov vyhlásila 11. február za Medzinárodný deň žien a dievčat vo vede. Od roku 2019 Medzinárodná astronomická únia v tento deň iniciuje aktivity, ktoré sa zameriavajú na ženy a dievčatá v astronómii. Aj Slovenská astronomická spoločnosť pri SAV organizuje aktivity, ktoré vyzdvihujú úlohu žien v rozvoji vedy a zároveň povzbudzujú dievčatá, aby uvažovali o kariére v astronómii.
Lea Szakszonová z Astronomického klubu Pallas (Centrum voľného času v Košiciach) si pripravila pri príležitosti tohto sviatku prednášku: ,,Ženy v astronómií a v kozmonautike“. Prednáška sa bude konať 11. februára 2021 od 19:00 hod. online, prostredníctvom videokonferenčného systému Univerzity P. J. Šafárika v Košiciach, dostupného cez internetový prehliadač na tejto adrese.
Srdečne všetkých pozývame!

Globe at Night - február
2021-02-03 - 2021-02-12 | Slovenská republika

Globe at Night - január
2021-01-04 - 2021-01-13 | Slovenská republika

Založenie Slovenskej astronomickej spoločnosti pri SAV
2020-12-16
Slovenská astronomická spoločnosť pri Slovenskej akadémii vied (SAS pri SAV) vznikla na zakladajúcom zjazde 16. decembra 1959, ako Československá astronomická spoločnosť pri SAV so sídlom v Tatranskej Lomnici. Svoj súčasný názov nesie od 1. apríla 1966. Viac sa o histórii i súčasnosti SAS pri SAV dočítate v článku Dr. L. Hrica a Dr. J. Zverka [pdf].
